text: Esbjerg kåres som iværksætterkommune 
  28 september 2011 kl. 15.17
  Esbjerg tilbyder landets bedste vilkår for iværksættere og erhvervsdrivende. Derfor har en enstemmig dommerkomite netop kåret Esbjerg til Årets Iværksætterkommune i 2011.
  Prisoverrækkelsen fandt sted onsdag i Forsknings- og Udviklingsparken på Niels Bohrs Vej, og det var Esbjergs borgmester, Johnny Søtrup, der tog imod prisen.  
  Borgmesteren understregede under prisoverrækkelsen, at prisen ikke kun går til kommunen, men især til Esbjerg Erhvervsudvikling og de mange samarbejdspartner indenfor iværksætterområdet i kommunen.
  Prisen uddeles af Dansk ErhvervsFremme (DEF) sammen med DANA - de selvstændiges A-Kasse, Dansk Iværksætter Forening, DI, Erhvervs- og Byggestyrelsen, ErhvervsBladet og Væksthus Hovedstadsregionen.
  